FI Euroopan unionin virallinen lehti CE 88/376

(2004/C 88 E/0382)

KIRJALLINEN KYSYMYS P-1931/03

esittäjä(t): Horst Schnellhardt (PPE-DE) komissiolle

(5. kesäkuuta 2003)

Aihe: Yhteisön elintarvikenormien täytäntöönpano uusissa jäsenvaltioissa

Lehtitietojen mukaan tulevien uusien jäsenvaltioiden yrityksillä on vakavia ongelmia yhteisön elintarvike-normien täytäntöönpanossa.

Kysyn komissiolta:

1. Miten kriittisesti tähän tietoon on syytä suhtautua?

2. Kuinka monta puolalaista ja unkarilaista yritystä on anonut siirtymäaikoja? Kuinka suuri on niiden prosentuaalinen osuus kaikista yrityksistä?

3. Mihin toimiin komissio on ryhtynyt sen varmistamiseksi, että hygieniasäännöksiä puutteellisesti noudattavat elintarvikealan yritykset eivät jatka toimintaansa 1. toukokuuta 2004 jälkeen?

Günter Verheugenin komission puolesta antama vastaus

(30. hesäkuuta 2003)

Komissio seuraa tarkasti EU:hun liittymässä olevien maiden elintarvikkeiden turvallisuustilannetta. EU:hun liittyessään kaikkien uusien jäsenvaltioiden on sovellettava korkeatasoisia eurooppalaisia normeja, jotka määritellään yhteisön lainsäädännössä.

Ehdokasmaat ovat pääsääntöisesti jo edistyneet huomattavasti elintarvikkeiden turvallisuuden alalla. EU:hun liittyminen epäilemättä parantaa huomattavasti näiden maiden elintarvikkeiden turvallisuuden tasoa.

Komissio seuraa tiiviisti kehitystä liittymässä olevissa maissa elintarvike- ja eläinlääkintätoimiston toteuttamien säännöllisten tarkastuskäyntien, vertaisarviointien sekä muiden tarkastuskäyntien ja vierailujen avulla. Edellä mainittuja keinoja täydennetään useilla muilla seurantavälineillä kuten seuranta- ja vastaavuustaulukoilla. Mahdollisesti havaituista ongelmista on ilmoitettu asianomaisille maille. Jos puutteita ilmenee elintarvikkeiden turvallisuuden alalla maan liityttyä EU:hun, EU:n kuluttajien suojelemiseksi toteutetaan asianmukaisia toimenpiteitä, jotka voivat olla suojatoimenpiteitä.

Kun kyse on Puolan ja Unkarin maataloustuotteita jalostavista elintarvikelaitoksista, tietty määrä siirtymäaikoja myönnettiin, kun jäsenyysneuvotteluja saatettiin päätökseen joulukuussa 2002. Puolan osalta siirtymäaikoja myönnettiin 370 lihanjalostuslaitokselle (kylmävarastot ja kalanjalostuslaitokset mukaan luettuina). Niiden osuuden oletetaan olevan 13 prosenttia Puolan lihanjalostuslaitoksista maan liittyessä EU:hum. Siirtymäaikoja myönnettiin myös 169 puolalaiselle meijerille, joiden osuuden oletetaan olevan 51 prosenttia Puolan meijereistä EU:hun liityttäessä. Puola voi soveltaa näitä siirtymäaikoja 31. joulukuuta 2007 saakka. Unkarissa siirtymäaikoja myönnettiin 44:lle lihanjalostuslaitokselle, joiden tuotantokapasiteetti on huomattava. Niiden osuus on 7 prosenttia Unkarin lihanjalostuslaitoksista. Unkari voi soveltaa siirtymäaikoja 31. joulukuuta 2006 saakka.

Siirtymäkauden aikana kaikissa kyseisten tuotantolaitosten tuottamissa tuotteissa on oltava erityismerkinnät ja niitä voidaan pitää kaupan vain asianomaisen maan kotimarkkinoilla eli niitä ei saa viedä EU:n sisämarkkinoille.

Komission seurannan perusteella sellaiset maataloustuotteita jalostavat elintarvikelaitokset on suljettava, joille ei ole myönnetty siirtymäaikaa ja jotka eivät täytä EU:n elintarvikkeiden turvallisuusnormeja. Jäsenyyttä edeltävässä vaiheessa komissio avustaa maataloustuotteita jalostavien elintarvikelaitosten valmiuksien parantamisessa antamalla asiantuntija-apua teknisen avun tiedonvaihtotoimiston (TAIEX) välityksellä sekä vertaisarviointien, koulutuksen ja kummitoimintaohjelman (twinning) avulla. Lisäksi se tarjoaa huomattavaa taloudellista tukea Phare- ja Sapard-ohjelmista.